DECIZIA COMISIEI
din 9 iulie 2009
de stabilire a criteriilor ecologice de acordare a etichetei ecologice comunitare pentru saltelele de pat
[notificată cu numărul C(2009) 4597]
(Text cu relevanță pentru SEE)
(2009/598/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1980/2000 al Parlamentului European și al Consiliului din 17 iulie 2000 privind sistemul comunitar revizuit de acordare a etichetei ecologice (1), în special articolul 6 alineatul (1) al doilea paragraf,
după consultarea Comitetului Uniunii Europene pentru etichetare ecologică,
întrucât:
(1)
Regulamentul (CE) nr. 1980/2000 prevede că eticheta ecologică comunitară poate fi acordată unui produs care prezintă caracteristici care îi permit să contribuie semnificativ la îmbunătățirea unor aspecte de mediu esențiale.
(2)
Regulamentul (CE) nr. 1980/2000 prevede stabilirea unor criterii specifice de etichetare ecologică pe grupe de produse, elaborate pe baza criteriilor prevăzute de Comitetul Uniunii Europene pentru etichetare ecologică.
(3)
Regulamentul prevede, de asemenea, că revizuirea criteriilor de etichetare ecologică și a cerințelor asociate de evaluare și verificare trebuie să aibă loc în timp util, înainte de expirarea perioadei de valabilitate a criteriilor stabilite pentru grupa de produse respectivă.
(4)
În conformitate cu Regulamentul (CE) nr. 1980/2000, a avut loc revizuirea în timp util a criteriilor ecologice și a cerințelor de evaluare și verificare aferente prevăzute de Decizia 2002/740/CE a Comisiei din 3 septembrie 2002 de stabilire a criteriilor ecologice revizuite de acordare a etichetei ecologice comunitare pentru saltelele de pat (2). Aceste criterii ecologice și cerințele de evaluare și verificare aferente sunt valabile până la 31 martie 2010.
(5)
Având în vedere această revizuire, pentru a reflecta progresele științifice și evoluția pieței, este necesară modificarea definiției grupei de produse și stabilirea unor noi criterii ecologice.
(6)
Este necesar ca criteriile ecologice, precum și cerințele de evaluare și verificare aferente să fie valabile pe o perioadă de patru ani de la data adoptării prezentei decizii.
(7)
Prin urmare, Decizia 2002/740/CE trebuie înlocuită.
(8)
Trebuie să se acorde o perioadă de tranziție producătorilor ale căror produse au primit eticheta ecologică pentru saltele de pat pe baza criteriilor stabilite în Decizia 2002/740/CE, astfel încât aceștia să aibă suficient timp să își adapteze produsele în sensul îndeplinirii criteriilor și cerințelor revizuite. De asemenea, producătorilor trebuie să li se permită să depună cereri conform criteriilor stabilite prin Decizia 2002/740/CE, până la expirarea perioadei de valabilitate a respectivei decizii, sau criteriilor stabilite prin prezenta decizie.
(9)
Măsurile prevăzute de prezenta decizie sunt conforme cu avizul comitetului instituit prin articolul 17 din Regulamentul (CE) nr. 1980/2000,
ADOPTĂ PREZENTA DECIZIE:
Articolul 1
(1) Grupa de produse „saltele de pat” cuprinde:
(a)
saltele de pat, definite ca produse care servesc drept suprafață de dormit sau odihnă în spații interioare. Produsele constau într-un înveliș de pânză umplut cu materiale de umplere, putând fi așezate pe o structură de pat existentă;
(b)
materiale de umplutură pentru saltele de pat, precum: spumă de latex, spumă din poliuretan și arcuri de pat;
(c)
cadre de pat din lemn, care servesc drept suport pentru saltelele de pat.
(2) Grupa de produse include saltelele cu arcuri, definite ca somiere tapițate constând în arcuri și materiale de umplere, precum și saltelele prevăzute cu huse de protecție detașabile și lavabile.
(3) Grupa de produse nu cuprinde saltelele gonflabile și saltelele cu apă, nici saltelele clasificate în conformitate cu Directiva 93/42/CEE a Consiliului (3).
Articolul 2
Pentru a i se acorda eticheta ecologică comunitară pentru produsele care se încadrează în grupa de produse saltele de pat în conformitate cu Regulamentul (CE) nr. 1980/2000, o saltea de pat trebuie să respecte criteriile stabilite în anexa la prezenta decizie.
Articolul 3
Criteriile ecologice pentru grupa de produse „saltele de pat”, precum și cerințele de evaluare și verificare aferente acestora sunt valabile pe o perioadă de patru ani de la data adoptării prezentei decizii.
Articolul 4
În scopuri administrative, grupei de produse „saltele de pat” i s-a atribuit numărul de cod „014”.
Articolul 5
Decizia 2002/740/CE se abrogă.
Articolul 6
(1) Cererile de acordare a etichetei ecologice pentru produsele care se încadrează în grupa de produse saltele de pat, depuse înainte de data adoptării prezentei decizii, se evaluează în conformitate cu condițiile stabilite în Decizia 2002/740/CE.
(2) Cererile de acordare a etichetei ecologice pentru produsele care se încadrează în grupa de produse saltele de pat, depuse după data adoptării prezentei decizii, dar până cel târziu la 31 martie 2010, se pot baza fie pe criteriile prevăzute în Decizia 2002/740/CE, fie pe criteriile prevăzute de prezenta decizie.
Respectivele cereri se evaluează conform criteriilor pe care au fost fondate.
(3) Dacă se acordă pe baza unei cereri evaluate în conformitate cu criteriile stabilite în Decizia 2002/740/CE, eticheta ecologică poate fi utilizată pe o perioadă de douăsprezece luni de la data adoptării prezentei decizii.
Articolul 7
Prezenta decizie se adresează statelor membre.
Adoptată la Bruxelles, 9 iulie 2009.